Osɔfo Nɔkɔtɔma Eli ngɛ binyumuhi enyɔ. Mɛ hu a sɔmɔ kaa osɔfohi ngɛ Yehowa we ɔ. A tsɛɛ mɛ ke Hofni kɛ Finihas. A yi Yehowa mlaa amɛ a nɔ, nɛ a peeɔ ni ɔmɛ ní yayamihi. Ke Israel bi ɔmɛ ma afɔle sami ha Yehowa a, Hofni kɛ Finihas jeɔ lo kpakpa amɛ nɛ a yeɔ. Eli nuɔ níhi tsuo nɛ e binyumu ɔmɛ peeɔ ɔ, se e de we mɛ nɔ́ ko. Anɛ Yehowa maa ngmɛ blɔ nɛ nɔ́ nɛ ɔ nɛ hi nɔ yae lo?
E ngɛ mi kaa Hofni kɛ Finihas wa pe Samuɛl kulaa mohu lɛɛ, se Samuɛl pee we e ní kaa mɛ. Yehowa suɔ Samuɛl sane. Ligbi ko nɛ Samuɛl hwɔɔ si nyɔ mi ɔ, e nu nɛ gbi ko tsɛ lɛ. Kɛkɛ nɛ e tu fo kɛ ho Eli ngɔ ya, nɛ e de lɛ ke: ‘I ba!’ Se Eli de lɛ ke: ‘I tsɛ we mo. Moo kpale ya hwɔ si.’ Samuɛl kpale ya hwɔ si. Gbi ɔ tsɛ lɛ si enyɔne, nɛ Eli kpale de lɛ ke e ya hwɔ si. Benɛ gbi ɔ tsɛ Samuɛl si etɛne ɔ, Eli yɔse kaa Yehowa lɛ ngɛ Samuɛl tsɛe ɔ nɛ. Eli de Samuɛl ke, ke e nu gbi ɔ ekohu ɔ, e de ke: ‘Yehowa, moo tu munyu. O tsɔlɔ ɔ ngɛ mo tue bue.’
Samuɛl kpale ya hwɔ si. Kɛkɛ nɛ e nu nɛ gbi ɔ tsɛ lɛ ke: ‘Samuɛl! Samuɛl!’ Nɛ e he nɔ ke: ‘Moo tu munyu. O tsɔlɔ ɔ ngɛ mo tue bue.’ Yehowa de lɛ ke: ‘Mo de Eli ke, ma gbla e kɛ e weku ɔ tsuo a tue. Ejakaa e le kaa e binyumu ɔmɛ ngɛ ní yayahi pee ngɛ ye we ɔ, se e pee we sane ɔ he nɔ́ ko.’ E nɔ jena a, Samuɛl ya bli sɔlemi we ɔ sinya amɛ kaa bɔ nɛ e peeɔ daa ligbi ɔ. E ye gbeye kaa e ma de osɔfo nɔkɔtɔma a nɔ́ nɛ Yehowa de lɛ ɔ. Se Eli tsɛ lɛ nɛ e bi lɛ ke: ‘Ye bi, mɛni Yehowa de mo? Mo de mi nɔ́ fɛɛ nɔ́.’ Lɔ ɔ he ɔ, Samuɛl de Eli nɔ́ fɛɛ nɔ́ nɛ Yehowa de lɛ ɔ.
Benɛ Samuɛl ngɛ wae ɔ, Yehowa si we lɛ. Israel bi ɔmɛ tsuo ba ná le kaa Yehowa hla Samuɛl kaa gbalɔ kɛ kojolɔ.
‘Lɔ ɔ he ɔ, mo kai o Bɔlɔ ɔ ngɛ o nihe mi.’—Fiɛlɔ 12:1